Lars Løkke Rasmussen holdt søndag pressemøde i hele tre timer og 43 minutter, hvor han gjorde rede for de dyre rejser, han har været på som formand for GGGI.

Pressemødet skabte stor debat på Twitter, men også i kommentarfelterne på dr.dk har mange brugere givet deres mening til kende.

Går den så går den

Flere af de mere end 502 kommentarer, der er kommet i skrivende stund, handler om Lars Løkke Rasmussens moral, som ikke alle er lige imponerede over.

- Det faktum at Luksus-Lars kun undskylder overfor sine egne vælgere understreger kun alt for tydeligt hans karakterbrist når han fuldstændig misser pointen: i stedet for at undskylde overfor sit bagland at han er skyld i dårlig presse og faldende opbakning, burde han undskylde overfor alle danskere at han har haft lemfældig omgang med deres skattekroner og at han ikke har den moral som kræves af en person i hans position, skriver Nicolas, og han bliver bakket op af Jørgen Juul Jensen:

- Jo, Lars Løkke klarede sig godt. Men han har nu som tidligere vist at han elsker fråds i stor skala på skatteborgernes regning. Og Venstre ønsker så yderligere at de velbjærgede skal frådse på lønmodtagernes regning. Det burde ikke være muligt at han optræder som statsministerkandidat. Venste må begynde at melde sig ind i miljøkampen og tage almindelige menneskers liv alvorligt, skriver Jørgen Juul Jensen på dr.dk.

En husmor som Merkel

Brugeren Peter Ring kommenterer også på Lars Løkke Rasmussens 'går den, så går den'-moral, og Peter Ring præsenterer endda et konkret navn på en politiker-type, han gerne så i dansk politik.

- Tvivlsom moral og "går den, så går den"-levevis ændres jo ikke af forklaringer og undskyldninger. Lars Løkke kan tydeligvis ikke holde den vigtige balance bla. omkring brug af offentlige midler til egen fordel, og det kan han heller ikke fremover. Vi vil have en "Angela Merkel" (= den snusfornuftige husmoder) til den danske husholdning, skriver Peter Ring.

Selvom Lars Løkke Rasmussen i knap fire timer svarede på spørgsmål fra politikerne, så mener flere af brugerne på dr.dk dog ikke, at han ser ud til at fortryde andet, end at sagen kom frem.

- Har indtryk af at han fortryder - fortryder at sagen kom frem, vel at mærke, ikke andet. Han repræsenterer 'går-den-så-går den'-moralen. Det er simpelthen ikke godt nok for en statsministerkandidat. Politikere på det niveau bør gå forrest som gode eksempler, skriver brugeren Jesper S.

Løkke har fulgt reglerne

Selvom de er i undertal i kommentarfelterne, så er der dog også flere, der udtrykker støtte til Lars Løkke Rasmussen.

- Løkke er ikke utroværdig. Han har fulgt reglerne som er godkendt. Han har ikke øslet 1 million væk, der ville alligevel hav været udgifter. Lad vores folkevalgte få fred til deres arbejde, skriver brugeren Jens.

Andre bruger en stærk ironi i deres 'støtte' af Lars Løkke Rasmussen som for eksempel Jesper Jørgensen gør det.

- Jeg syntes folk er for meget efter Lars Løkke. Ja, han har stjålet dine og mine skattekroner og brugt dem på luksusgoder til sig selv - og hvad så? Han følger en sund borgerlig linje, om at enhver er sin egen lykkes smed. Han har set sit snit til at belønne sig selv med vores penge - og så skal man, som god kapitalist, også gå efter det. Bortforklaringerne i dag er som forventet en blanding af spin og halve sandheder, men ingen havde vel reelt forestillet sig andet, skriver Jesper Jørgensen.

Pressen hetzer

Til sidst er der også dem, der rækker kritikken mod pressen:

- Hvem fanden er 100% ufejlbarlig? Jeg ynker de, der skifter politisk standpunkt, ud fra pressens overophedning over denne "lille" sag. De vendekåber kan jo som udgangspunkt slet ikke være troværdige i sig selv, skriver Henrik B.

Og Ejgil Mahler skriver:

- Det mindede mig om inkvisitionen i Middelalderen. Har "gribbene" ikke nået nok nu?